የሰሞኑ የኢትዮጵያ ፖለቲካና ፖለቲከኞች የመወያያ ርዕስ የዶ/ር ዐቢይ አሕመድ የትግሬ-ወያኔው ጭምብል «ኢሕዴግ» ሊቀመንበር መሆንና፣ አይቀሬው የአገሪቱ ጠቅላይ ሚኒስቴር የመሆን ጉዳይ ነው። በተወሰነ የሀገራችን ሕዝብ ዘንድ የማይጨበጥ ተስፋ ማጫሩም የሚታይ ነው። ይሁንና ግን የዶ/ዐብይ ወደ ሥልጣን መምጣት መታየት ያለበት ኢሕአዲግ ከገባበት ማጥ ውስጥ ቢያወጣኝ ብሎ ያደረገው ውስጠ ሹም ሽር አንፃር ነው። ይህ ውስጠ ሹም ሽር ይበልጥ የሚያተኩረው ኢሕአዲግን ከማጡ ውስጥ ለማውጣት ድርጅታዊ የጥገና ለውጥን ማካሄድ ላይ ይሆናል። ይህንን ለማድረግ ከዚህ በፊት ድርጅቱ በኢትዮጵያ ሕዝብ ላይ የጣላቸውን የአፋኝ ድንጋጌዎችን ሊያነሳ ይችላል። እራሱን ያደሰ አስመስለው ሊያሳዩት ይችላሉ ብሎ የሚያስባቸውን የመቀባባት እርምጃዎችን ሊያደርግ ይችላል። ከነዚህም ወስጥ ያለጥፋታቸው ያሠራቸውን መፍታት፣ ወታደሩ ከግድያው እንዲታቀብ የማድረግ፣ ለወጣቱ የተወሰነ ጊዜያዊ የሥራ ፈጠራ የማድረግ፣ እሱ በፈጠራቸው የጎሳ ግጭት የተፈናቀሉትን ወደ ቀያቸው የመመለስ ወዘተ ተግባሮችን ሊያካሄድ ይችላል። ይሁንና እነዚህ መለስተኛ የሆኑ የጥገና መሰል ለውጦች ድርጂቱ ባለፉት 27 ዓመታት የፈጸማቸው ወንጀሎች ናቸው። ለኢትዮጵያ ሕዝብ እንደ መልካም ሥራ ተቆጥረው የሚሰጡት ከቶም ሊሆኑ አይችሉም። ሕዝቡ በወሰደው ትግሉ በግዴታ እራሱን ተመልሶ እንዲፈትሽ መደረጉ ነው እውነቱ። ይህ መቀባባት ሕዝቡ ከሚጠይቀው መሠረታዊ ለውጥ ጋር ምንም የሚያገናኛቸው ነገር የለም።